শাহ আব্দুল কাদির রায়পুরী রহ. (বই)
শাহ আব্দুল কাদির রায়পুরী রহ. (উর্দু: سوانح حضرت مولانا عبد القادر رائےپوری‎, প্রতিবর্ণী. সাওয়ানেহে হজরত মাওলানা আব্দুল কাদির রায়পুরী‎) ভারতীয় বংশদ্ভূত আধ্যাত্মিক ব্যক্তিত্ব আব্দুল কাদের রায়পুরীকে নিয়ে লিখিত ভারতীয় দেওবন্দি ইসলামি পণ্ডিত আবুল হাসান আলী হাসানী নদভীর একটি উর্দু জীবনী সাহিত্য। এটি ১৯৬৫ সালে প্রকাশিত হয়। ১৫টি অধ্যায়ে সমাপ্ত এই গ্রন্থের ভূমিকা লিখেছেন মনজুর নোমানী। মুহাম্মদ ইলিয়াস কান্ধলভির মৃত্যুর পর নদভী আব্দুল কাদের রায়পুরীর সাথে আধ্যাত্মিক সম্পর্ক বৃদ্ধি করেন এবং তাকে তার পরামর্শদাতা হিসেবে বিবেচনা করেন। রায়পুরীর মৃত্যুর পর পরই তিনি তার একটি বিশদ জীবনী রচনা করেন। এই বইটিতে নদভী তার পরামর্শদাতার আধ্যাত্মিক জীবন সম্পর্কে বিস্তারিত আলোচনা করেছেন এবং তার দৈনন্দিন সময়সূচী এবং সুফিবাদী অনুশীলনগুলি ব্যাপকভাবে লিপিবদ্ধ করেছেন। এর সাথে নদভী তাসাউফ সম্পর্কে প্রয়োজনীয় তথ্য দেন। এটি সুফিবাদ নিয়ে নদভীর সর্বজন স্বীকৃত এবং সর্বাধিক উল্লেখিত বই।